Pápán megelevenedett a múlt | VEOL
március 15 2018. 03. 14. 07:30
Pápán megelevenedett a múlt
Az 1848/49-es polgári forradalom és szabadságharchoz köthető szövegeket olvastak fel 170 percen át a városi könyvtárban.
A résztvevők emléklapot kaptak
A Jókai Mór Városi Könyvtár és az „Elsősorban pápai” – Városbarát Egylet (EpVE) közös szervezésében 170 perces irodalmi felolvasó délutánt tartottak az 1848/49-es forradalom és szabadságharc 170. évfordulója tiszteletére kedden a könyvtárban.
Váminé Molnár Emma könyvtárostól megtudtuk, a szabadon választott szövegek felolvasására főleg az általános- és középiskolai korosztályból érkeztek, de egyénileg is vállalkoztak kedvenc ’48-as olvasmányélményeik megosztására. A jelentkezők többek között Petőfi Sándor naplójával, versekkel, Jókai-szövegekkel, a 12 ponttal készültek. A résztvevők emléklapot kaptak.
Képgaléria: Pápán megelevenedett a múlt
Az alkalmon átadták a korábban meghirdetett, a 170. évfordulón túl Petőfi Sándor születésének 195., Jókai Mór Pápa város díszpolgárává választásának 125. évfordulójára helyismereti vonatkozásokkal szerkesztett ’48-as rejtvényfüzet mintegy ötven megoldójából kisorsolt öt szerencsés nyertesének díjait. Főként helytörténeti művekből, illetve az EpVE által kiadott, pápai vonatkozású versekkel, szövegrészletekkel ellátott ’48-as zsebfüzetből álló könyvjutalmat vehetett át a Batthyány Lajos Mezőgazdasági és Élelmiszeripari Szakgimnázium, Szakközépiskola és Kollégium három 10. osztályos tanulója: Mátrai Boldizsár, Pócza Attila, Mogyorósi Bálint. Valamint Somogyi Zoltán Pápa-Tapolcafői lakos, és a Pápai Weöres Sándor Általános Iskola 5. osztályos tanulóiból – Faragó Norbert, Nagy Zsófi, Proszt Mira, Sikos Erik, Tóth Gergő – álló csapat.
Kerecsényi Zoltán EpVE-ügyvivő, városi képviselő köszönetet mondott a rejtvényfüzet és a díjak kivitelezését támogatóknak, így Hermann István könyvtárigazgatónak, Áldozó Tamás polgármesternek, valamint Hudi Józsefnek, a Pápai Református Gyűjtemények levéltárvezetőjének.